Source: http://www.lb.hu/hu/sajto/tajekoztato-kuria-mfvii105502016-szamu-elvi-jelentosegu-hatarozatarol-munkaltatoi-dontesen
Timestamp: 2018-07-18 05:20:02+00:00

Document:
Tájékoztató a Kúria Mfv.II.10.550/2016. számú elvi jelentőségű határozatáról munkáltatói döntésen alapuló illemtényrész és illetménypótlék tárgyában | K Ú R I A
Tájékoztató a Kúria Mfv.II.10.550/2016. számú elvi jelentőségű határozatáról munkáltatói döntésen alapuló illemtényrész és illetménypótlék tárgyában
A felperes 2001. január 1-jétől állt közalkalmazotti jogviszonyban az alperesnél, 2006. január 1-jétől a kistérségi szociális központot vezette. Illetményét akként állapították meg, hogy a 182.800 forint garantált illetményen felül 62.000 forint munkáltatói döntésen alapuló illetményrészben és 47.250 forint magasabb vezetői pótlékban részesült. 2011-ben vezetői megbízatása megszűnt, ettől az időponttól családgondozó munkakört látott el és vezetői pótlékot nem folyósítottak tovább számára, így a havi 216.900 forint garantált illetményen felül biztosított 62.000 forint munkáltatói döntésen alapuló illetményrésszel együtt teljes illetménye 278.900 forintban került megállapításra. Ez az összeg 2014. január 1-jével akként változott, hogy a 225.400 forint garantált illetményen és a 62.000 forint munkáltatói döntésen alapuló illetményrészen felül havi 13.100 forint szociális ágazati pótlékban részesült, így teljes illetménye 300.500 forint volt. A munkáltató 2015. július 1-jei hatállyal akként módosította a felperes kinevezését, hogy a korábban megállapított 225.400 forint garantált illetményén felül 13.500 forint szociális ágazati pótlékot és 17.454 forint szociális kiegészítő pótlékot állapított meg számára, megvonta azonban a munkáltatói döntésen alapuló illetményrészét, így teljes illetménye 255.959 forintra csökkent.
A felperes a keresetében kifogásolta, hogy a munkáltató egyoldalú intézkedése hozzájárulása nélkül csökkentette illetményét, megvonva a munkáltatói döntésen alapuló illetményrészt, s ez jogszabályba ütközött, így a különbözet megfizetésére kérte kötelezni az alperest. Az alperes a kereset elutasítását kérte arra hivatkozva, hogy a felperesnek családgondozóként indokolatlanul több volt az illetménye, mint a többi családgondozó munkakörben tevékenykedő közalkalmazottnak, ezért került megvonásra a munkáltatói döntésen alapuló illetményrész.
Az elsőfokú bíróság a munka törvénykönyvéről szóló 2012. évi I. törvény 58. §-a, illetve a közalkalmazottak jogállásáról szóló 1992. évi XXXIII. törvény (Kjt.) 66. §-a (1) bekezdésére figyelemmel havi 62.000 forint illetmény-különbözet megfizetésére kötelezte az alperest. A másodfokú bíróság a fizetendő összeget leszállította arra hivatkozva, hogy a munkáltatói döntésen alapuló illetményrész csökkentése nem jogellenes addig a mértékig, amíg ezáltal a közalkalmazott teljes illetménye nem csökken. Mivel a felperes csökkentés előtti utolsó teljes illemténye 300.500 forint volt, így a csökkentés utáni összeg havi 44.546 forinttal volt kevesebb ennél, így e különbözet megfizetésére kötelezte a munkáltatót.
A felperes felülvizsgálati kérelme folytán eljárt Kúria a törvényszék ítéletét abban a részében, amelyben az elsőfokú bíróság ítéletét részben megváltoztatta és az alperes marasztalását leszállította, hatályon kívül helyezte és az elsőfokú bíróság ítéletét helybenhagyta. Megállapította, hogy a közalkalmazott garantált illetménye és a megállapított illetménye nem azonos fogalmak. A garantált illetmény a Kjt. 66. § (1)-(5) bekezdésében, illetve 79/A. §-ában foglaltak alkalmazásával meghatározott besorolási illetmény. A Kjt. 66. §-a amellett, hogy a közalkalmazott fizetési osztályhoz és fokozathoz kapcsolódó, éves költségvetési törvényben meghatározott illetményösszegeket garantált minimumként határozza meg, a munkáltató számára lehetőséget biztosít, hogy a közalkalmazott illetményét az illetménytáblában szereplőnél magasabb összegben állapítsa meg, amennyiben ennek pénzügyi feltételei rendelkezésre állnak. A munkáltatói többlet is az illetmény része, a garantált illetménnyel összeszámít, s a garantált illetmény és a munkáltatói döntésen alapuló illetményrész együtt alkotja a közalkalmazott illetményét.

References: Kúria 
 Kúria 
 bíróság 
 bíróság 
 Kúria 
 bíróság 
 bíróság